Til våre eigarar

 Einestølen 31. august 2017

**Informasjon om problematikken kring slamkompostering ved SUM.**

Etter eit sommarhalvår der kompostering av slam ved Sunnfjord Miljøverk har fått mykje negativ publisitet ser vi eit behov for å gje eigarane våre nøktern informasjon om saka.

Bakgrunn:
I perioden 1999 og fram til i dag har vi kompostert slam blanda med knust treverk, først på deponiet (nytta som toppdekke). Frå 2008 fekk vi krav om å kompostere på eigna plass, og
komposteringsflate på 7 100 m² vart bygd.
Større mengder – særleg etter at Førde Kommune fekk nytt reinseanlegg i 2010 - gjorde at vi i 2012 innhenta løyve til å mellomlagre kompost utanfor opparbeidd område
Våren 2017 sette Fylkesmannen og Mattilsynet ein stoppar for praksisen med mellomlagring av kompost utanfor SUMs gjerde.

Argumenta for denne enkle måten å kompostere på har vore at SUM ikkje har sett at det ville være avsetnad for kompost frå septik i vårt område.
- Bøndene har dimensjonert si drift slik at talet på livdyr gir meir enn nok til deira jord.
- Våre forsøk på å få Vegvesenet til å ta imot kompost har vore fånyttes. Dei vil ikkje ha god vekstjord som gir mykje vedlikehaldskostnader på sine anlegg.
- Ein kan ikkje dyrke mat på jord av kompostert septikslam.
- SUM ville ikkje konkurrere med allereie eksisterande leverandører av jord i privat sektor. Det kunne setje oss i ein situasjon der vi vart skulda for å konkurrere ut private bedrifter med kommunale gebyr (kryss-subsidiering).
- Dette var den billegaste sjølvkostmetoden vi fann for våre abonnentar gitt momenta over.

I tabellen over er berre slammengda teke med. Knust treverk kjem i tillegg.

Tilsynsrapportane datert 20. mars frå Fylkesmannen og 13.juni frå Mattilsynet påpeika fleire manglar:

- Komposten var ikkje hygienisert.
-Treverket som var brukt var ikkje reint.
- Dette bar ikkje preg av mellomlagring, men var klassifisert som deponering utan løyve.
- Mangelfull risikovurdering i høve komposteringsprosessen

Reint konkret vart vi pålagt

1. å finne ein måte å avhende den ureine slamhaugen på. Vi skulle finne ut om den let seg kompostere ferdig slik at den kunne nyttast som kompost.
2. å legge om til korrekt handsaming av slam i form av rein, godkjent kompost.

Pkt 1. Den store haugen med uferdig kompost utanfor SUMs gjerde.

Vi har henta inn profesjonell hjelp i arbeidet: Line Blytt, Sivilagronom, jord og vannressurs, NLH, 1992. Blytt har brei kunnskap knytt til problemstillingar om regelverk kring gjenvinning av organiske restprodukt som slam, matavfallskompost og biologisk avfall. Hos Aquateam arbeider hun med oppgåver knytt til slamkvalitet og slamhandsaming.
Etter vidfemnande arbeid med slamhaugen utanfor SUMs gjerde, med forsøk på solding og prøvetaking for å sjekke kvaliteten på produktet konkluderer Blytt med at varen i haugen ikkje er kompost, men avfall. Vi arbeider no – i dialog med Fylkesmannens Miljøvernavdeling - med å finne den best moglege løysinga hovudsakleg med tanke på miljø.

Pkt 2. Å få til ein korrekt kompostering.

Rett kompost stiller krav til rein flis som strukturmasse. Tidleg i 2017 starta vi å skilje reint og ureint treverk betre på Einestølen. Denne praksisen vart i løpet av våren også gjennomført på våre ytre gjenvinningsstasjonar i Askvoll, Fjaler, Gaular, Jølster og Hyllestad.
Større skilnad i pris ved levering og tydelig merking av dette på våre gjenvinningsstasjonar gav incentiv til betre sortering, i tillegg til større fokus blant tilsette.

For at vi skulle unngå ei fallgruve skissert av Mattilsynet (kvalitetskrav i §10 i forskrift om organisk gjødsel ) har vi stoppa mottak av avfall frå Nortura sitt mottak (sagflis med innslag av dyreskit).

Vi har frigjort ein del av komposteringsflata og lagt om til korrekt rankekompostering.
Kort fortalt inneber korrekt kompostering meir handsaming av slammet, noko som igjen medfører to faktorar:
Korrekt handsaming av kompost er ein langt meir kostnadsdrivande prosess enn den vi tidlegare har gjennomført.
Meir luktutslepp: Tippe, vende og flytte fem gonger, solde og legge i lager til ettermodning.
Dette – kombinert med prosessen der haugen utanfor gjerdet vart opna for undersøking – har medført ein sterk auke i luktplager for våre naboar. Vi har i fleire år registrert luktplagene i samarbeid med næraste nabo (Magnar Indrebø på Naustdalssida av anlegget ) og forsøkt å kombinere desse med vær- og vindretning samt aktivitet i drifta. Konklusjonen så langt har vore at det hovudsakleg er meteorologien (temperatur- og vindfaktorar ) som avgjer ubehaget med lukt for våre naboar. Den 4. august hadde lokalavisa ein artikkel om plagene naboane våre opplever. Den 21. august hadde vi eit møte med Indrebø om saka. Vi inviterer no alle grunneigarar i nærleiken til eit møte i neste veke.
Målet er å få litt tid til å prøve ut korrekt rankekompostering kombinert med alle dei forslag til luktreduserande tiltak vi får av anlegg rundt i Noreg som har vore gjennom dette. Avfallsbransjen har gode nettverk.

Dermed er vi framme ved dei tre momenta dette brevet ville formidle:

1. Det vil uansett bli dyrare med slamhandsaming, og dette vil gjenspegle seg i ei gebyrauke.
2. Det finnast ein moglegheit for at vi må stoppe slamkomposteringa på Einestølen / i Hesjedalen. I så fall må slammet køyrast vekk til anlegg etter lov om offentlege anskaffelser. Skjer dette vil vi sjølvsagt stå for arbeidet, men dette er nok ein kostnadsdrivar.
3. Vi har i dag trua på at vi skal få til ein god kompost utan stor plage for naboar, og er i så fall pålagt å finne avsetnad for slammet. Her må vi i dialog med våre eigne eigarar, vi ber dei tenkje gjennom kor dei har eigna område for god kompost.

Vi voner dette har vore oppklårande og vil gjerne ha ein invitasjon til dei fora som ynskjer eit møte med oss. Vi stiller gjerne.

Oddmund Klakegg Henning Tjørhom
Styreleiar SUM Dagleg leiar